Kaapstad-meisies word vermisKyle Strydom (links) en Kerryn-Leigh Turner (regs) Kerryn-Leigh Turner en Kyle Strydom, albei 16 jaar oud, word sedert Sondagoggend van hul ouerhuise in Brackenfell in die Wes-Kaap vermis. Patrick Turner, Kerryn se pa, het Maandagoggend aan Maroela Media bevestig dat hulle nog nie iets van die twee meisies gehoor het nie. “Ons weet dat hulle saam weggeloop het,” het Turner gesê. “Hulle het ŉ tent en klere by hulle.” Volgens Turner het Kyle inligting op die internet gesoek oor hoe om van Kaapstad na George of Knysna te reis. “Ons weet nie of hulle genoeg geld by hulle het om so ver te reis nie.” Turner is ook op soek na een van die twee meisies se vriende, JP Moolman. Hulle was egter nog nie suksesvol om hom in die hande te kry nie. “Dit is moontlik dat hy die laaste persoon is met wie die meisies kontak gehad het of dat hy dalk weet waar hulle hulself kan bevind.” Die telefoonnommers wat hulle van Moolman het, is buite werking. Moolman het glo by die Quicksilver-winkel in die Tygervalleisentrum gewerk en sy ma het glo ŉ geskenkewinkel in die sentrum. Die polisie poog tans om ŉ selfoon, wat die twee meisies moontlik gebruik, deur selfoontorings op te spoor. Turner het ook gesê dat die twee meisies mekaar moontlik naby Tygervallei gekry het en toe rygeleenthede gesoek het. “Indien hulle enigiemand vir ŉ rygeleentheid gevra het of as jy weet waarheen hulle op pad is, versoek ons dat die persone met konstabel De Kooker by Brackenfell-polisiestasie of speurder Armand by die Bellville-polisiestasie in verbinding sal tree.” Turner het gesê Kerryn was die aand saam met hulle in die huis, maar het uitgeglip. “Ons het Saterdagaand omstreeks 23:00 teruggekom by die huis, maar toe ons gisteroggend opstaan was sy weg.” Kerryn het blou oë, bruin hare, weeg 50kg en is 1.7m lank. Sy het ŉ wit kappie-top met die leuse “I love New York” daarop en ŉ blou denim aangehad. Kyle het bruin oë, swart hare, weeg tussen 45 en 50kg en is 1.4m lank. Sy het ŉ neusring aan die regterkant en praat glo baie vinnig.